Πένθος στη Νότια Αφρική για το θάνατο του Νέλσον Μαντέλα
στην κηδεία την άλλη εβδομάδα θα παραστούν ο Πρόεδρος και η Πρώτη Κυρία των ΗΠΑ
Περίοδος πένθους κηρύχτηκε στην Νότια Αφρική για τον θάνατο του ηγέτη του κινήματος κατά του Απαρτχάιντ, Νέλσον Μαντέλα. Ντυμένος στα μαύρα ο Πρόεδρος της Νότιας Αφρικής, Τζέικομπ Ζούμα, δήλωσε τη Παρασκευή ότι θα πραγματοποιηθεί σειρά επιμνημόσυνων τελετών για τον απολεσθέντα ηγέτη, με τελευταία την εξόδιο ακολουθία στην γενέτειρα του πόλη Κούνου, την Κυριακή 15 Δεκεμβρίου. Ο κ. Ζούμα κήρυξε τη Κυριακή ημέρα προσευχής και περισυλλογής στη Νότια Αφρική και ζήτησε απ’ τους πολίτες να συγκεντρωθούν «σε εκκλησίες, τεμένη συναγωγές και στα σπίτια τους» για να προσευχηθούν και να τιμήσουν τη ζωή του Νέλσον Μαντέλα. Η επίσημη επιμνημόσυνη τελετή θα γίνει σε ποδοσφαιρικό στάδιο του Γιοχάνεσμπουργκ την ερχόμενη Τρίτη. Η σορός του Νέλσον Μαντέλα θα τεθεί σε δημόσιο προσκύνημα στην Πρετόρια, ενώ θα πραγματοποιούνται επιμνημόσυνες τελετές σ’ όλες τις επαρχίες της χώρας. O Λευκός Οίκος ανακοίνωσε ότι ο Πρόεδρος Ομπάμα και η πρώτη κυρία των ΗΠΑ, Μισέλ Ομπάμα, θα μεταβούν στη Νότια Αφρική την άλλη εβδομάδα για την κηδεία του Νέλσον Μαντέλα. Επίσης όλοι οι ζώντες Πρόεδροι των ΗΠΑ αναμένεται να παραστούν στην επιμνημόσυνη τελετή στη Νότια Αφρική. Επίσης θα παραστούν αμερικανικές διασημότητες που γνώριζαν τον πρώην Πρόεδρο της Νότιας Αφρικής, όπως η Όπρα Γουίνφρι. Στο Λευκό Οίκο, ο Πρόεδρος Ομπάμα αναφέρθηκε στο πως ο Νέλσον Μαντέλα τον ενέπνευσε, ενώ τόνισε ότι η σημερινή ελεύθερη και ειρηνική Νότια Αφρική αποτελεί το μεγαλύτερο επίτευγμα του Μαντέλα. Εδώ στην Ουάσιγκτον, κατ’ εντολήν του Λευκού Οίκου, οι σημαίες θα κυματίζουν μεσίστιες σε όλα τα δημόσια κτήρια μέχρι τη Δευτέρα.